IZVEDBENA UREDBA KOMISIJE (EU) 2020/1777

z dne 27. novembra 2020

o spremembi Izvedbene uredbe (EU) 2018/659 o pogojih za vstop v Unijo živih enoprstih kopitarjev ter semena, jajčnih celic in zarodkov enoprstih kopitarjev

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Direktive Sveta 92/65/EGS z dne 13. julija 1992 o zahtevah zdravstvenega varstva živali za trgovino in za uvoz v Skupnost živali, semena, jajčnih celic in zarodkov, za katere ne veljajo zahteve zdravstvenega varstva živali, določene v posebnih pravilih Skupnosti iz Priloge A(I) k Direktivi 90/425/EGS (1), in zlasti člena 17(3) Direktive,

ob upoštevanju Direktive Sveta 2009/156/ES z dne 30. novembra 2009 o pogojih v zvezi z zdravstvenim varstvom živali, ki ureja premike in uvoz kopitarjev iz tretjih držav (2), ter zlasti člena 12(1), (4) in (5), člena 13(2), člena 16 ter člena 19(a) in (b) Direktive,

ob upoštevanju naslednjega:

(1) Izvedbena uredba Komisije (EU) 2018/659 (3) določa pogoje za vstop v Unijo enoprstih kopitarjev ter semena, jajčnih celic in zarodkov enoprstih kopitarjev. Določa seznam tretjih držav, iz katerih države članice dovolijo vstop enoprstih kopitarjev ter semena, jajčnih celic in zarodkov enoprstih kopitarjev, ter določa pogoje v zvezi z zdravjem živali in izdajanjem veterinarskih spričeval za takšne vstope.

(2) Direktiva 2009/156/ES določa zahteve v zvezi z zdravjem živali, ki urejajo uvoz enoprstih kopitarjev iz tretjih držav v Unijo. Direktiva določa, da je uvoz enoprstih kopitarjev v Unijo dovoljen le iz tretjih držav ali delov tretjih držav, ki so vsaj šest mesecev prosti smrkavosti (Burkholderia mallei).

(3) Kuvajt je 25. julija 2019 Komisijo obvestil o dveh primerih smrkavosti (Burkholderia mallei) pri registriranih konjih v karanteni pred izvozom za odpremo v Unijo. Kuvajt je takoj začasno preklical izvoz registriranih konjev v Unijo ter sprejel potrebne ukrepe spremljanja in obvladovanja. Vstop registriranih konjev iz Kuvajta v Unijo je bil zato začasno preklican s sprejetjem Izvedbene uredbe Komisije (EU) 2019/2147 (4). 8. septembra 2019 je bila s testom vezanja komplementa (CFT), izvedenim v regionalnem referenčnem laboratoriju Svetovne organizacije za zdravje živali (OIE), smrkavost potrjena pri še treh konjih na isti kmetiji. Kuvajt je 23. junija 2020 Komisijo obvestil, da je 30. aprila 2020 zaključil aktivno klinično in serološko preiskavo, ki je vključevala testiranje na smrkavost pri 7 914 konjih, izvedeno v regionalnem referenčnem laboratoriju OIE, katerega rezultati so bili negativni.

(4) Kuvajt je tako dokazal, da je od odkritja zadnjega primera 8. septembra 2019 prost smrkavosti. Zaradi tega bi bilo treba dovoliti začasni sprejem registriranih konjev, ponovni vstop registriranih konjev po začasnem izvozu in uvoz registriranih konjev ter tranzit enoprstih kopitarjev iz Kuvajta. Zato je primerno spremeniti vnos za Kuvajt v Prilogi I k Izvedbeni uredbi (EU) 2018/659.

(5) Turčija je 25. decembra 2019 prek sistema obveščanja o boleznih živali sporočila, da je bil 4. decembra 2019 potrjen primer smrkavosti pri konju na otoku Büyükada v provinci Istanbul v Turčiji. Vstop enoprstih kopitarjev in zarodnega materiala enoprstih kopitarjev iz Turčije v Unijo je bil začasno preklican za vsaj šest mesecev s sprejetjem Izvedbene uredbe Komisije (EU) 2020/581 (5).

(6) Turčija je predložila informacije, ki dokazujejo, da so bile province Ankara, Edirne, Istanbul, Izmir, Kirklareli in Tekirdag proste smrkavosti več kot šest mesecev od datuma, ko je bil prijavljen izbruh te bolezni na otoku Büyükada, tj. 25. decembra 2019. Navedena država je poleg tega uvedla ukrepe za zmanjšanje tveganja vnosa smrkavosti v navedene province. Zaradi tega bi bilo treba dovoliti začasni sprejem registriranih konjev, ponovni vstop registriranih konjev po začasnem izvozu in uvoz registriranih konjev ter tranzit enoprstih kopitarjev iz provinc Ankara, Edirne, Istanbul, Izmir, Kirklareli in Tekirdag. Zato je primerno spremeniti vnos za Turčijo v Prilogi I k Izvedbeni uredbi (EU) 2018/659.

(7) Izvedbeno uredbo (EU) 2018/659 bi bilo zato treba ustrezno spremeniti.

(8) Ukrepi iz te uredbe so v skladu z mnenjem Stalnega odbora za rastline, živali, hrano in krmo –

SPREJELA NASLEDNJO UREDBO:

Člen 1 Priloga I k Izvedbeni uredbi (EU) 2018/659 se spremeni v skladu s Prilogo k tej uredbi.

Člen 2 Ta uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 27. novembra 2020 Za Komisijo Predsednica Ursula VON DER LEYEN

(1) UL L 268, 14.9.1992, str. 54.

(2) UL L 192, 23.7.2010, str. 1.

(3) Izvedbena uredba Komisije (EU) 2018/659 z dne 12. aprila 2018 o pogojih za vstop v Unijo živih enoprstih kopitarjev ter semena, jajčnih celic in zarodkov enoprstih kopitarjev (UL L 110, 30.4.2018, str. 1).

(4) Izvedbena uredba Komisije (EU) 2019/2147 z dne 28. novembra 2019 o spremembi in popravku Izvedbene uredbe (EU) 2018/659 o pogojih za vstop v Unijo živih enoprstih kopitarjev ter semena, jajčnih celic in zarodkov enoprstih kopitarjev (UL L 325, 16.12.2019, str. 99).

(5) Izvedbena uredba Komisije (EU) 2020/581 z dne 27. aprila 2020 o spremembi Izvedbene uredbe (EU) 2018/659 o pogojih za vstop v Unijo živih enoprstih kopitarjev ter semena, jajčnih celic in zarodkov enoprstih kopitarjev (UL L 133, 28.4.2020, str. 52).